《寄题曾黄州重修睡足斋》
宋代·吕本中

云涛际天江北路，郡古人稀春欲暮。平生想像睡足庵，颇见王杜安身处。

十年兵火庵已坏，草莽连岗穴狐兔。使君初来席未暖，重就新斋立窗户。

疏疏脩竹带泉石，历历幽光点烟雾。竹楼月波不寂寞，雪堂东坡复共住。

昔者同遭盗贼扰，今者定蒙神物护。使君忘言坐搔首，抖擞衣襟脱巾履。

下帘高枕百吏散，一任江头风断渡。会思王杜与新诗，梦里相逢得奇句。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。